Posion kirkko

Posion kirkko on Posion seurakunnan kirkko, joka sijaitsee Posionjärven eteläisimmän Kattavalahden rannalla kunnan keskustaajamasta kolmisen kilometriä lounaaseen. 

Kirkko on puusta rakennettu pitkäkirkko, jonka koko on 10,5 × 20 × 15 metriä. Kirkkorakennus tehtiin alun perin rukoushuoneeksi talkootyönä vuosina 1926–1927 ilman piirustuksia. Se korjattiin perusteellisesti vuosina 1952–1953 rakennusmestari Nestori Jämingin johdolla. Korjaukset rahoitettiin Amerikan luterilaisilta seurakunnilta saadulla 4,5 miljoonan markan avustuksella. Kirkkoon tehtiin uusi kivijalka, uudistettiin välikatto, tuettiin seiniä, uusittiin vesikatto, asennettiin uudet ikkunat ja vuorattiin seinien ulkopinnat sekä rakennettiin sisälle alttari ja parveke. Piispa Väinö Malmivaara, joka vihki korjatun kirkon käyttöön 21. elokuuta 1953, kuvasi sitä silminnähden luterilaiseksi kirkoksi. Arkkitehti Aarre Holttinen suunnitteli kirkon viimeisimmän korjauksen 1966.

Kirkon alttaritaulun Jeesuksen toinen tuleminen (270 × 145 cm öljymaalaus kankaalle) maalasi 1953 Uuno Särkelä (1903–1978). Taulu on tekijänsä ainoa alttaritaulu. Siinä kuvattu maisema voidaan paikallistaa taiteilijan kotiseudulle Kemijärven ja Pyhätunturin alueelle. 
pienoiskuva|left|Posion kirkon kellotapuli ja kappeli.
Kirkon vieressä sijaitsevan kellotapulin, joka valmistui vuonna 1957, suunnitteli arkkitehti Paavo Riihimäki. Tapulin suurempi kirkonkello painaa 469 kiloa ja pienempi 350 kiloa.  Posion kirkonkylän hautausmaa sijaitsee noin puoli kilometriä kirkosta itään, sen sankarihaudoilla on Aimo Tukiaisen veistämä sankaripatsas. 

 Lähteet 

 Aiheesta muualla 
 Posion kirkko

Luokka:Posion rakennukset ja rakennelmat
Luokka:Lapin kirkkorakennukset
Luokka:Suomen puiset pitkäkirkot